Jahn Teigen er død

TØNSBERG/OSLO (VG) Vår folkekjære artist sovnet stille inn mandag kveld på Ystad sykehus. Jahn Teigen ble 70 år gammel.

Oppdatert 25. februar

Det er manager Trond Lie som kommer med det triste budskapet i en pressemelding. Teigen etterlater seg datteren Sara Skorgan Teigen som han fikk med sin daværende kone Anita Skorgan i 1984.

Hvordan vil du huske Teigen? Send din hilsen her.

Jahn Teigen har de siste tolv årene bodd på Klockargården i Ingelstorp utenfor Ystad. På den idylliske gården har han siden den gang levd et tilbaketrukket liv fra det rampelyset han har vært en sentral del av siden 1960-tallet.

Statsminister Erna Solberg (H) sier at hennes dypeste medfølelse går til de etterlatte.

– Jahn Teigen var en folkekjær artist, og sangene hans har vært lydsporet i livet til mange av oss. De vil leve videre. For å si det med hans egne ord: Vi har våre minner, de vil aldri dø, sier hun.

Ap-leder Jonas Gahr Støre sier Jahn Teigen oppnådde heltestatus for ham og 1979-russen.

– Jan Teigen har gitt oss sanger vi alle har forhold til. Jeg husker godt da «Mil etter mil» vant norske Melodi Grand Prix i 1978, og fikk null poeng i den europeiske finalen, det var nok til en heltestatus for meg og resten av russsen i 1979. Han etterlater seg en arv av sanger og vitser fra årene med Prima Vera som fremdeles kan fremkalle smil, latter og tårer hos oss alle, sier Støre.

Tirsdag formiddag har flere lagt ned blomster og tent lys ved statuen som ble reist i Teigens hjemby Tønsberg i 2012.

– Teigen var uten tvil en av Norges mest folkekjære artister, og han var også høyt verdsatt lokalt. Han vil bli husket i takknemlighet, sier ordfører Anne Rygh Pedersen (Ap) til VG.

MINNES: Utenfor Oseberg kulturhus på brygga i Tønsberg har flere lagt ned blomster ved statuen av Jahn Teigen etter nyheten om at den folkekjære artisten har gått bort. Foto: Hallgeir Vågenes, VG

Artisten Inger Lise Rypdal har kjent ham siden den gang. De møttes på 60-tallet, og ble siden duettpartnere i sangen «Voodoo» Melodi Grand Prix i 1976.

– Jeg kjente ham godt fra slutten av 60-tallet. Da var vi ofte rundt og jammet på forskjellige klubber rundt omkring i Oslo, og var bare venner. Vi hang veldig mye sammen på den tiden, sier hun.

– Det er ordentlig trist – jeg synes vi har mistet så mange av de store de siste årene.

– Ingen kan erstatte deg

Det strømmer til med meldinger på sosiale medier fra dem som minnes Jahn Teigen. Hans venn og partner gjennom mange år i Prima Vera, Herodes Falsk (Kim Hansen) takker for de gode stundene i en Facebook-melding.

– Takk for alt, Jahn! For all moro, sanger og sketsjer vi laget sammen – og for at vi var ordentlige kamerater! Du var unik, den beste, ingen kan erstatte deg, hverken på scenen eller bak. Du vil alltid være med oss!

Les mer: «Kunne stått på scenen med Jagger og Elvis»

Eurovision-fans over hele Europa minnes Teigen på Twitter. Det gjør også Sietse Bakker, executive producer for årets Eurovision Song Contest:

Se bilder fra Teigens karriere i galleriet under

forrige





































fullskjerm neste NYBAKTE FORELDRE: Anite Skorgan og Jahn Teigen med nyfødte Sara utenfor Ullevaal sykehus.

En musikal basert på Jahn Teigens sanger, «Optimist», har gått med fulle hus på Chateau Neuf i Oslo de siste månedene.

Teigen har mottatt en rekke priser gjennom sin lange karriere, deriblant Spellemannprisen i 1978 og Spellemanns hederspris både i 1983 og i 2009. Han er også innlemmet i Rockheim Hall of Fame i 2012 og som medlem av Popol Ace i 2017.

Jahn Teigen er Ridder av 1. klasse av St. Olavs Orden.

I september fylte Teigen 70 år med å oppsummere sitt liv så langt i en splitter ny låt, «Ikke som alle andre»

Jahn Teigens venner i sorg: – Forferdelig trist at han er borte

– Forferdelig trist

Teigen dro til Italia på begynnelsen av 90-tallet på invitasjon fra proffsyklist Dag Erik Pedersen. Dette var en tung tid for Teigen, men med hjelp fra Pedersen kom han seg på beina igjen.

– Vennskapet vårt har vært sterkt siden han var hos meg i Italia. Vi har vært nære venner siden, sier Pedersen til VG.

Han forteller at han er ufattelig trist i dag.

– Jeg synes det er forferdelig trist at han er borte. Jeg tror ikke jeg er alene om synes dette er forferdelig. En mann som har gledet så mange folk, med et fantastisk artistliv. Sangene lever videre, kanskje sterkere enn noen gang i dag.

– Mange gode minner

Inger Lise Rypdal sier dødsfallet ikke var veldig uventet, fordi Teigen har vært syk ganske lenge.

– Det er utrolig tidlig, det er veldig trist, sier hun

Hun forteller at siste gang hun møtte ham var på en kaffebar i Frognerveien for noen år siden, men at det var på 60-tallet de var mest sammen.

– Men også senere, for vi gjorde jo «Voodoo» sammen, så selv om var i sitt band og jeg i mitt så hadde vi veldig mye kontakt. Det er ordentlig trist – jeg synes vi har mistet så mange av de store de siste årene.

Hun sier hun har mange gode minner med ham, spesielt fra da de først ble kjent.

– Han spilte tamburin for meg i et band husker jeg, så han hadde ikke slått igjennom selv på den tida. Det gjorde han jo senere.

Hun sier han var en ekstremt begavet sanger som kunne få til det meste.

– Om han ville synge opera eller pop, det kunne han jo selv velge. Og så var han alltid veldig entusiastisk – han var sprek, sier hun.

– Nasjonalskatt

Kulturminister Abid Raja kaller Teigen en nasjonalskatt i en Twitter-melding der han minnes artisten.

– Hele Norge hadde et kjært og nært forhold til Jahn Teigen, og musikken hans har satt spor i oss alle. Takk for ditt fantastiske bidrag til norsk kulturliv; du vil savnes. Våre tanker går til hans familien. Hvil i fred! skriver han.

Også Tone Damli Aaberge minnes den folkekjære artisten i et Instagram-innlegg

Publisert: 25.02.20 kl. 09:30 Oppdatert: 25.02.20 kl. 16:09

Mer om Jahn Teigen